Zhvillimet kryesore të vitit 2012 në Evropë
Marrëdhëniet mes Francës dhe Gjermanisë në qendër të zgjidhjes së mundshme të krizës në kontinent
Marrëdhëniet mes Francës dhe Gjermanisë gjithnjë kanë qenë me rëndësi të madhe për Bashkimin Evropian. Deri në maj të këtij viti, udhëheqësit konservatorë si Kancelarja gjermane, Angela Merkel, dhe presidenti i Francës, Nicolas Sarkozy, bashkëpunuan ngushtë për të marrë vendime mbi eurozonën, ndërkohë që ajo kalonte nëpër krizën ekonomike. Por pastaj, në Francë erdhi në fuqi socialisti François Hollande dhe zgjedhja e tij i vuri në pikëpyetje marrëdhëniet franko-gjermane. Kur Bashkimi Evropian mori Çmimin Nobel për Paqe në fillim të dhjetorit, Kancelarja gjermane Angela Merkel dhe presidenti francez, François Hollande qëndronin përkrah njëri-tjerit në shenjë solidariteti. Por kjo fshihte ndarjet në rritje mes udhëheqësve më të fuqishëm të Evropës. Në thelb ata kanë mendime të ndryshme se ç’duhet të bëjë eurozona, thotë analisti Philip Whyte. Gjermania është ekonomia më e fortë në Evropë. Kancelarja Merkel kërkon me ngulm disiplinë fiskale dhe masa të ashpra kursimi në të gjithë Evropën. Por shtrëngimet financiare po bëhen gjithnjë e më jopopullore duke shkaktuar protesta. Papunësia është e lartë dhe vendet e krejt Bashkimit Evropian janë në recesion. Politikanët dhe ekonomistët po theksojnë gjithnjë e më tepër se masat shtrënguese pa stimul ekonomik nuk funksionojnë. Z. Hollande e bëri fushatën duke u fokusuar pikërisht te stimuli ekonomik. Merkel dhe Holande kanë gjithashtu diferenca në çështjet institucionale siç është bashkimi i mundshëm bankar. Këto tensione mund të sjellin probleme të vazhdueshme, thotë zoti Whyte: Disa analistë shqetësohen se përparimi brenda eurozonës nuk do të jetë konstant nëse Franca dhe Gjermania nuk janë në të njëjtin hap. Leila Talani është eksperte për Evropën në Kolegjin Mbretëror të Londrës. Ajo thotë se dallimet mund të mos zgjasin shumë kohë. Gjermania do të mbajë zgjedhjet e përgjithshme në vitin 2013. Social Demokratët janë prapa në sondazhe, por kanë shanse për të fituar. Kandidati i tyre, Peer Steinbruck, është shprehur për lehtësimin e masave shtrënguese dhe për një shpërndarje të borxhit mes vendeve të BE-së. Zonja Talani thotë se Presidenti francez dhe zoti Steinbruck, nëse zgjidhet, mund të sjellin një ndryshim në politikat për euron. Gjermania dhe Franca kanë nevojë të qetësojnë tregjet. Dhe janë tregjet që mund të kishin ndikimin më të madh mbi politikat.